Ta chi camil e cꞌul win,
ikejek in chekbanil.
Ayin tiꞌ ok in kꞌan bay co Mam Dios,
cax ok chekontek junxa mac ok colwaj e yetok,
a ton Yespíritu tol yel chi yalaꞌ.
Aꞌ ok ayjokcꞌal ecꞌ e yetok yin tojbalkꞌinal.
A eb yet yulyibankꞌinal tiꞌ,
maj jeꞌ chaon eb jun tuꞌ,
yujtol cꞌam chi jeꞌ yilon oc eb yin,
xan man yojtakok eb.
A pax ayex ti xin,
e yojtakxa Yespíritu tuꞌ,
yujtol ayicꞌ e yetok,
aꞌ ok ayjok ecꞌ e yin.
Ayin tiꞌ,
maj ex in bekcan e txꞌoklil,
ok in jay pax ayex junelxa.
Txenxanej tiempo,
catatuꞌ bian,
manxa ok in yil eb aj yulyibankꞌinal tiꞌ.
A pax ex ayex ti xin,
ok in e yilaꞌ.
Yujtol iquis incꞌal yin tojbalkꞌinal,
yuj tuꞌ xan iquis ex cꞌapax yin tojbalkꞌinal.
A yet jun cꞌual tuꞌ ok nachaj el e yuj,
tol ayin oc yin in Mam,
cax ayoc Cham win.
Ok nachaj cꞌapax el e yuj,
tol ayex oc win,
cax ayin pax oc e yin.
A mac chi aben in chekbanil,
cax chi yiken paxok,
a ton eb tuꞌ chi camil cꞌul win.
A eb chi camil cꞌul win,
a ton in Mam ok camcꞌulnen eb.
Yetok cꞌapaxok,
ok in camcꞌulnej eb,
cax ok in txꞌoxon in ba bay eb,
ẍi Jesús bay eb.
Ay junxa mac chi yik cꞌapax Judas,
manak Judas Iscariote,
aꞌ max alon bay Cham axca tiꞌ:
—Mamin,
¿tzet xan asan ayon ok a txꞌox a ba?
¿Tzet xan man ok a txꞌox a ba bay eb yet yulyibankꞌinal tiꞌ?
ẍi bay Cham.
Axa yalon Cham axca tiꞌ:
—A mac chin camcꞌulneni,
chi yikej tzet chi walaꞌ.
Xan axa in Mam chi camcꞌulnen pax eb,
cax ok on cajay yetok eb.
A pax eb cꞌam chin camcꞌulneni,
cꞌam chi yikej eb tzet chi walaꞌ.
A juntzan kꞌanej chi wal ayex tiꞌ,
man wetok,
yet co Mam Dios,
Cham cheknejintek.
Chi walcan juntzan tiꞌ ayex,
yakꞌban wal tol ayinto ecꞌ e yetok.
A co Mam Dios ok chekontek Yespíritu ayex in qꞌuexelok.
Aꞌ ok colwaj e yetok,
ok ex cuy yin masanil tzet yetal.
Ok jek e na jantak tzet albilcan ayex wuj.
A tinani xin,
chi wakꞌcan juncꞌulal ayex.
A caw in juncꞌulal chi wakꞌcan ayex.
Man axcaok juncꞌulal chi yakꞌ eb yet yulyibankꞌinal tiꞌ,
man cayoktuꞌ wet chi wakꞌcan ayex.
Manchak e yakꞌ somchaj e cꞌul,
cax cꞌam chex xiwi.
Toxa mayal wal e yabej,
tol ok in paxok,
palta ok in jay pax ayex.
Ta yel wali chin e camcꞌulnej,
ta axca tuꞌ,
moj wal chex tzaloji yet che yabeni tol ok in paxaj bay co Mam Dios,
yujtol ecꞌban Cham wintak.
Ayokto chi waloncan juntzan tiꞌ ayex,
yet watxꞌ,
a yet ok yunen tzet chi wal tiꞌ,
cax ok in e yaon wal oc yin e cꞌul.
Manxa mimanok tzet chi walcan ayex,
yujtol lanan jay nak yajaw yulyibankꞌinal tiꞌ.
A nak tuꞌ cꞌam yalon yet win.
Palta axcacꞌaltaꞌ tuꞌ ok yunej,
yet watxꞌ ok yojtaknej el eb yet yulyibankꞌinal tiꞌ,
tol ay in camcꞌulal yin co Mam Dios cax chi wikej masanil is chekbanil max yakꞌ ayin.
A tinani xin,
ajanek wanok,
tonek,
ẍi Jesús bay eb.